આજે મહાશિવરાત્રી છે પણ દેશવટો પામેલા મારા જેવા લોકો માટે તો એક સામાન્ય દિવસ જ. આજના દિવસમાં ફરક ખાલી એટલો આવ્યો કે આજ મંદિરે ગયો હતો. (નવા ઘરની નજીક એક મંદિર છે એટલે આ વખતે મંદિર જવાનો મેળ પડ્યો બાકી તો રામનવમી હોય કે શિવરાત્રી હોય કે બીજા તહેવારો, ભગવાન હ્રદયસ્થ જ છે એમ માનીને સંતોષ માની લેવાનો.) સિંગાપોરમાં દક્ષિણ ભારતીયોની સંખ્યા મોટા પ્રમાણમાં છે(ખાસ કરીને તમિલ લોકોની) એટલે અહીં મોટા ભાગના મંદિરો દક્ષિણ ભારતીય ઢબના છે. એટલે રાધા કૃષ્ણ અને રામ સીતાની જગ્યાએ દક્ષિણ ભારતીય ભગવાનો જેમ કે મુરુગન, નટરાજ કે બીજા દક્ષિણ ભારતીય ભગવાનો મુખ્ય મૂર્તિ તરીકે મંદિરોમા સ્થાપિત હોય છે. હનુમાનજી અને ગણપતિ લગભગ દરેક મંદિરમાં હોય છે કારણ કે આપણી ભારતીય સંસ્કૃતિ પ્રમાણે આ બે ભગવાનની મંદિરમાં પ્રવેશ પહેલા જમણી અને ડાબી બાજુ પ્રતિષ્ઠા હોવી જરૂરી છે. બાકી બીજા બધાં ભગવાનોની મૂર્તિ જેવી જે ભગવાનની માંગ એ પ્રમાણે નાના નાના ખૂણામાં ગોઠવેલી હોય.